Nothing udfordrer AirPods – Ny Ear (3) er klar til kamp

Der er kommet ny konkurrence til Apples AirPods. Tech-darlingen Nothing har netop løftet sløret for Ear (3), deres nyeste trådløse øretelefoner, der ikke bare satser på lydkvalitet, men også på et design, der skiller sig ud i mængden.

Det helt store trækplaster er dog den såkaldte Super Mic, en dobbeltmikrofon der er indbygget i etuiet. Med et tryk på TALK-knappen kan du tage et opkald uden at hive ørepropperne op af lommen, eller du kan indtale en hurtig note, som automatisk bliver transskriberet i Nothings eget system. Mikrofonen kan filtrere støj væk helt op til 95 decibel – så selv på gaden i myldretiden er du til at forstå.

Ear (3) stopper dog ikke ved etuiet. Selve ørepropperne har tre mikrofoner hver plus en bone-conduction-sensor, der opfanger vibrationer fra kæben, så din stemme står klart, selv når vinden rusker. Sammen med AI-trænet støjreduktion er det her et sæt, der vil få opkald til at lyde mere som en studielinje end en telefonforbindelse, loves det.

Ear (3) fås i sort eller metal. Bemærk “Talk”-knappen på ladeetuiet.

Lyd, batteri og design

Lydmæssigt lover Nothing en kraftigere bas og klarere diskant takket være en ny 12 mm driver. Batteriet holder op til 10 timer på en opladning – eller 38 timer med etuiet – og der er trådløs opladning på toppen. Designet holder fast i Nothings gennemsigtige look, nu med metal-detaljer og etuiet i 100 procent genanvendt aluminium.

Ear (3) lander i butikkerne den 8. oktober til 179 euro – omkring 1.340 kroner – og er dermed direkte prissat op mod Apples AirPods.

Nothing udfordrer AirPods – Ny Ear (3) er klar til kamp